text: Otte dårlige minutter sænkede Esbjerg
  26 maj 2016 kl. 20.45
  Esbjerg fB lagde godt ud, men blev løbet over ende af FC København.
  Drengene fra Vestkysten kunne gå til pause med 1-0 i kampen mod FC København på Blue Water Arena. Scoringen blev sat ind af Kevin Mensah efter 33 minutter.
  Men efter pausen knækkede filmen for Esbjerg.
  Med scoringer i det 61., 67. og 69. minut af Frederico Santander og Nicolai Jørgensen var føringen med ét forvandlet til at være bagud med 3-1 .
  Som om det ikke var nok. I det 81. minut nettede Nicolai Jørgensen endnu engang til kampens slutresultat 4-1 til FC København.
  Kampen var samtidig sidste hjemmekamp, og farvel, til hele syv af Esbjergs spillere: Mohammed Fellah, Lasse Rise, Emil Lyng, Søren Andreasen, Ronnie Schwartz og Jesper Rasmussen, der i øjeblikket er udlejet til Vejle. Kontrakterne udløber for alle seks spillere, og de bliver ikke fornyet.
  Sidste mand der forlader førsteholdet er Jerry Lucena, der i stedet skal være træner på fuld tid.
  